เบเยอร์เร่งขยายคลังสินค้ารองรับธุรกิจโต
เบเยอร์ กางแผนปีนี้ อัดงบกว่า&nbsp; 800 ล้าน ขยายคลังสินค้าใหม่ 1 หมื่นตร.ม. เพิ่มกำลังผลิตสีอีก 30%&nbsp;
9 มี.ค. 2553

เบเยอร์ กางแผนปีนี้ อัดงบกว่า  800 ล้าน ขยายคลังสินค้าใหม่ 1 หมื่นตร.ม. เพิ่มกำลังผลิตสีอีก 30%  
นายวรวัฒน์ ชัยยศบูรณะ รองประธานกรรมการบริหาร บริษัท เบเยอร์ ผู้ผลิตและทำตลาดสีเบเยอร์ เปิดเผยว่า บริษัทได้เร่งก่อสร้างคลังสินค้าแห่งใหม่ในเฟสแรก บนเนื้อที่ราว 1 หมื่น ตร.ม.  ภายในพื้นที่โรงงานเดิม หลังจากลงทุนไปประมาณ 400 ล้านบาท  เมื่อกลางปี 2552 ที่ผ่านมา เพื่อเพิ่มพื้นที่ในการจัดเก็บสินค้าอีก 1 เท่าตัว รองรับการขยายตัวทางธุรกิจใน 3 ปีข้างหน้า โดยแผนการพัฒนาคลังสินค้าแห่งใหม่จะทยอยก่อสร้างให้ครบทั้ง 3 เฟส ขณะที่เฟสแรกจะก่อสร้างแล้วเสร็จราวเดือนพ.ค. นี้ 
ทั้งนี้ เมื่อเดือนม.ค.ที่ผ่านมา บริษัทได้เพิ่มกำลังการผลิตสินค้าอีก 30% ทำให้มีกำลังการผลิตสีทุกรายการเป็น 1.5 แสนเมตริกตันต่อปี รับทิศทางตลาดสีในปี 2553 ที่คาดว่าตลาดรวมจะเติบโต 10% จากมูลค่าประมาณ 1.2 หมื่นล้านบาท โดยปัจจัยหลักที่สนับสนุนให้ตลาดขยายตัวในทิศทางที่ดีเป็นผลจากรัฐบาลอัดฉีดงบประมาณผ่านโครงการไทยเข้มแข็ง ทำให้เม็ดเงินลงสู่ระบบเศรษฐกิจโดยเฉพาะในภาคก่อสร้าง ประกอบกับปีนี้ การพัฒนาโครงการอสังหาริมทรัพย์ต่อเนื่อง รวมทั้งการทาสีบ้านใหม่หรือการรีเพ้นต์มีมากขึ้นด้วย